Slovenska Bistrica, 28. avgust 2020

Dragi dijakinje in dijaki SŠSB!

Le še kratek čas nas loči od začetka šolskega leta. Upam, da ste vsi zdravi, da ste preživeli lepe počitnice in se veselite izzivov v prihajajočem šolskem letu.

Z večino se bomo profesorice in profesorji srečali po dolgih mesecih, zato vas že zares z veseljem pričakujemo.

Novo šolsko leto bodo zaznamovale pomembne obletnice: 30-letnica plebiscita in slovenske osamosvojitve, 220-letnica rojstva Franceta Prešerna in Antona Martina Slomška … Že to napoveduje, da bo šolsko leto zanimivo in ustvarjalno. Morda vedno ne bo vse tako, kot bi želeli, a to je del vsakega odraščanja. Želimo, da bi bil srednješolski čas za vas čimbolj uspešen in poln novih, veselih doživetij.

Uvodoma vam posredujemo nekaj informacij; več pa boste v izobilju izvedeli že prvi šolski dan.

Prvi šolski dan

1. septembra bo delo za višje letnike potekalo od 9. ure do 11.30. 9. ure. V šolo vstopate skozi vhod šole ali športne dvorane in odidete v matične učilnice (glejte razpored na stavbi športne dvorane). Sprejeli vas bodo vaši razredniki. Seznanili vas bodo z vsemi potrebnimi informacijami o začetku šolskega leta. Šolskih potrebščin ta dan še ne potrebujete, zadoščata beležka in pisalo.

Ker se ta hip odsvetuje druženje velikih skupin, bodo predstavniki dijaške skupnosti sprejeli dijake 1. letnikov v Dijaško skupnost SŠSB kar po šolskem radiu. Vabim vas, da tradicionalnemu dijaškemu ritualu prisluhnete in ob tem obudite spomine na svoj prvi srednješolski dan.

Hkrati vas opozarjam, da je prepovedano (in se strogo kaznuje) kakršnokoli neprimerno vedenje do dijakov 1. letnikov, še zlasti v času zelo nepredvidljive epidemiološke situacije, ki od nas zahteva ustrezno fizično razdaljo. Fazanovanje je lep običaj, če mladim vrstnikom izražate dobrodošlico, oporo in veselje ob njihovem prihodu.

Varnostni ukrepi za preprečevanje širjenja okužbe z novim koronavirusom

Zaveza vsake šole je, da v čim večji meri zagotavlja varnost pred širjenjem okužb z virusom covid-19. Največ pa lahko naredi vsak zase z odgovornim samozaščitnim vedenjem. O tem ste že veliko slišali, a naj vas le na kratko spomnimo.

* V šolo prihajajte, če ste povsem zdravi. Če imate znake prehladnih obolenj, se po telefonu posvetujte z osebnim zdravnikom.
* Skrbite za redno umivanje rok s toplo vodo in z milom (če to ni na voljo, uporabite razkužilo na hodnikih); skrbite tudi za higieno kašlja in kihanja.
* Ves čas bivanja v šoli vzdržujte ustrezno fizično razdaljo.
* Uporaba mask je obvezna pri vstopu v šolo in izstopu iz nje, na hodnikih, v garderobah in v jedilnici pri prevzemanju malice. V razredu lahko masko odložite (dve pralni boste dobili prvi dan v šoli).
* Pouk bo potekal v matičnih učilnicah, ki jih redno zračite.
* Za pouk športne vzgoje boste dobili navodila pri učiteljih.
* Dodatna navodila boste dobili pri razrednikih in ostalih učiteljih.
* Navodila in pravila vedenja se lahko med šolskim letom spremenijo.

Informacije

* Vse informacije spremljajte pri razrednikih, po šolskem radiu, na spletni strani in Facebooku šole. Na spletni strani www.sssb.si boste lahko spremljali obvestila, dejavnosti, urnike, nadomeščanja, šolski koledar, seznam učbenikov in drugih potrebnih gradiv, šolska pravila in obrazce, se prijavili na malico … Tam boste našli tudi razpored dela za teden dejavnosti, ki bo od 14. do 18. septembra.
* Prvi dan boste dobili tudi uporabniško ime in geslo za prijavo v račun AAI, kar bo omogočalo enotno komunikacijo vsem dijakom po elektronski pošti in delo v spletnem okolju MC Teams.
* Učbenike iz učbeniškega sklada si lahko izposodite v knjižnici še v prvem tednu septembra.
* S prijavo na malico in z njeno organizacijo vas bodo seznanili razredniki.

Dijaki in profesorji SŠSB se veselimo skorajšnjega srečanja z vami in vam želimo uspešen začetek šolskega leta.

Mag. Iva Pučnik Ozimič,

ravnateljica